Wenda haal ook nie eindronde | Maroela Media
Suid-Afrika se Wenda Nel. Foto: Anton Geyser/SASPA.
Wenda Nel kon nie daarin slaag om die 400 m-hekkies se eindronde te haal nie.
Nel, Suid-Afrika se 400 m-hekkieskampioen, was sewende in die tweede halfeindronde in 'n tyd van 56,35 sekondes. Die 33-jarige Nel was derde in haar uitdunne in 'n tyd van 56,06 sekondes.
Nel het in Junie 'n tyd van 55,25 sekondes gehardloop tydens haar eerste internasionale wedloop sedert 2019. Haar beste tyd vanjaar is die 55,16 sekondes wat sy in Potchefstroom gehardloop het.
Die VSA se Sydney McLaughlin het haar plek in die eindronde bespreek met haar tyd van 53,03 sekondes. Sy is die wêreldrekordhouer in die item. Haar landgenoot Dalilah Muhammad, 'n Olimpiese en wêreldkampioen, het 'n tyd van 53,3 sekondes aangeteken vir haar plek in die eindronde. Nog 'n Amerikaner, Anna Cockrell, sal ook saam met haar twee landgenote in die eindronde meeding.
Twee vroue van Oekraïne, Anna Ryzhykova en Viktoriya Tkachuk, is ook deur na die eindronde terwyl Nederland se Femke Bol, Jamaika se Janieve Russell en Panama se Gianna Woodruff hul plekke bespreek het. Die eindronde vind Woensdagoggend 04:30 (SA tyd) plaas.
Maroela Media het vroeër berig Wayde van Niekerk sal ook nie die kans kry om sy Olimpiese titel te verdedig nie. Die Suid-Afrikaner het 'n teleurstellende vyfde plek in sy halfeindronde met sy tyd van 45,15 sekondes behaal.
Coming back from injury to make the semifinals of the Olympic Games is something to be very proud of @Wenda400mh and @WaydeDreamer